Diari Oficial de la Generalitat Valenciana


Sumari del DOGV 3956, del 09-03-2001 (2001/2106)

ORDRE de 15 de febrer de 2001, de la Conselleria de Sanitat, per la qual es modifica la llista de les malalties sotmeses a declaració obligatòria.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/02/15/(2)/dof/vci/html**

### Dades del document

Número de DOGV
:   3956

Data del DOGV
:   09-03-2001

Secció del DOGV
:   I. DISPOSICIONS GENERALS

Número del document
:   2001/2106


Data del document
:   15-02-2001

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * epidèmia
    * epidemiologia
    * malaltia
    * legislació
    * risc sanitari

ORDRE de 15 de febrer de 2001, de la Conselleria de Sanitat, per la qual es modifica la llista de les malalties sotmeses a declaració obligatòria. [2001/2106]
  
La Xarxa Valenciana de Vigilància en Salut Pública creada pel Decret 16/1997, del Govern Valencià, de 28 de gener, té com a finalitat identificar els problemes de salut que afecten la nostra població, valorar els canvis en la tendència i la distribució dels problemes i contribuir a l'aplicació de mesures preventives individuals o col·lectives a curt, mitjà i llarg termini, mitjançant la recollida sistemàtica, anàlisi i difusió epidemiològica.
  
L'Ordre de 4 de març de 1997, de la Conselleria de Sanitat, desplega el Sistema Bàsic de la Xarxa Valenciana de Vigilància en Salut Pública. Està integrat per la notificació obligatòria de malalties, la notificació de situacions epidèmiques i brots i la informació microbiològica.
  
Els canvis importants que està experimentant el patró de morbimorbilitat en els països desenvolupats, deguts, entre altres, als canvis socials, econòmics, sanitaris i científics, fan que siga necessari adaptar de forma continuada tant els processos a vigilar com el mètode de vigilància.
  
En aquest sentit, és necessari adaptar la vigilància epidemiològica de la pallola a les noves necessitats que exigeix l'objectiu d'eliminació d'aquesta malaltia en l'any 2007 marcat per la Regió Europea de l'OMS, corroborat pel Ministeri de Sanitat i Consum en el pla per a eliminar la pallola a Espanya i per la Comunitat Valenciana en el pla d'eliminació de la pallola a la Comunitat Valenciana.
  
En aquest context, la vigilància de la malaltia ha de complir dues funcions fonamentals, la detecció ràpida de la circulació del virus en la població, cosa que implica la notificació de tots els casos sospitosos i la seua confirmació mitjançant proves de laboratori, i la detecció ràpida dels brots epidèmics amb la determinació dels factors per tal que la transmissió succeïsca i l'adopció de les mesures per al seu control.
  
Per una altra banda, a final de 1997 es va produir a Espanya el primer brot de tularèmia, malaltia de la qual no hi havia hagut constància fins aleshores. A partir d'aquell moment, s'ha observat en altres comunitats autònomes l'aparició d'altres brots o casos aïllats.
  
Davant d'aquesta nova situació epidemiològica la Comissió Nacional de Salut Pública del Consell Interterritorial del Sistema Nacional de Salut va establir la necessitat d'extremar la vigilància activa davant de casos de tularèmia, investigant-ne els possibles vehicles de transmissió.
  
En atenció d'aquestes consideracions, tenint en compte que el Reial Decret 278/1980, de 25 de gener, atribueix a la Generalitat Valenciana les competències d'estudi, vigilància i anàlisi epidemiològica dels processos que incideixen positivament o negativament en la salut humana; que la Llei 5/1983, de 30 de desembre, de Govern Valencià i la configuració dels seus òrgans de govern i que el Decret 16/1997, faculta el conseller de Sanitat per a dictar totes les normes que siguen necessàries per al desplegament i l'execució del decret esmentat,
  
ORDENE
  
Article 1
  
U. La sospita d'un cas de pallola o xarampió (CIM-9a Revisió: 055) per part de tots els metges, tant del sector públic com privat, que es troben o treballen en l'àmbit territorial de la Comunitat Valenciana, serà notificada de manera urgent dins de les 24 hores següents a la sospita, d'acord amb els procediments establits en l'Ordre de 4 de març de 1997 de la Conselleria de Sanitat.
  
Dos. La notificació de la pallola es farà mitjançant les tres modalitats de notificació: numèrica, individualitzada i urgent.
  
Article 2
  
U. S'inclou en l'àmbit de la Comunitat Valenciana la tularèmia (CIM-9a Revisió: 021) com a malaltia de declaració obligatòria.
  
Dos. La declaració obligatòria es refereix als casos nous de tularèmia apareguts durant la setmana en curs i sota sospita clínica.
  
Tres. La tularèmia s'inclou sota la modalitat de malaltia de declaració individualitzada, no se n'exclou la declaració numèrica i se n'ha de formalitzar l'enquesta epidemiològica corresponent.
  
Quatre. Com a procediment de declaració se seguirà l'establit en l'Ordre de 4 de març de 1997, de la Conselleria de Sanitat.
  
DISPOSICIÓ FINAL
  
Aquesta ordre vigirà l'endemà d'haver estat publicada en el Diari Oficial de la Generalitat Valenciana, i tindrà efecte des de l'1 de gener de 2001.
  
València, 15 de febrer de 2001
  
El conseller de Sanitat,


Còpia Permalink ELI